មតិស្វាគមន៍

ក្នុងពិធីបើកកិច្ចប្រជុំពិគ្រោះយោបល់លើកទី២ កម្រឹតថ្នាក់ដឹកនាំបច្ចេកទេស នៃប្រទេសបញ្ជូនទាំងបី កម្ពុជា ឡាវ មីយ៉ាន់មា (CLM)

ស្តីពី

«តួនាទីប្រទេសបញ្ជូនដើម្បីពង្រឹងកិច្ចការពារពលករទេសន្តរប្រវេសន៍»

របស់ លោកជំទាវ ជូ​ ប៊ុនអេង រដ្ឋលេខាធិការក្រសួងមហាផ្ទៃ អនុប្រធាន អចិន្ត្រៃយ៍ គ.ជ.ប.ជ

នាងខ្ញុំសូមគោរព សម្តេចក្រឡាហោម ស ខេង ឧបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ ប្រធានគណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស ជាទីគោរពដ៏ខ្ពង់ខ្ពស់

ឯកឧត្តម ឧត្តមសេនីយ៍ឯក អោង ធូ (Aung Thu) អនុរដ្ឋមន្រ្តី ក្រសួងមហាផ្ទៃ និងគណៈប្រតិភូ សហភាពមីយ៉ាន់ម៉ា

លោកវរៈសេនីយ៍ឯក បណ្ឌិត ផេងសាវ៉ាញ់ ធីផាវង្សសៃ អគ្គស្នងការរង នៃអគ្គស្នងការដ្ឋាននគរបាល ប្រធានលេខាធិការដ្ឋានគណៈកម្មាធិការជាតិប្រឆាំងការជួញដូរមនុស្ស ក្រសួងសន្តិសុខសាធារណៈ និងគណៈប្រតិភូ នៃសាធារណរដ្ឋប្រជាមានិតឡាវ

ឯកឧត្តម លោកជំទាវ ក្នុងគណៈប្រតិភូ នៃព្រះរាជាណាចក្រកម្ពុជា

ឯកឧត្តម លោកជំទាវ ជាឯកអគ្គរដ្ឋទូត នៃសហភាពមីយ៉ាន់ម៉ា និងសាធារណរដ្ឋប្រជាមានិតឡាវ ប្រចាំនៅកម្ពុជា

ឯកឧត្តមរដ្ឋមន្រ្តី រដ្ឋលេខាធិការ ឯកឧត្តមនាយឧត្តសេនីយ៍អគ្គស្នងការ ឯកឧត្តមលោកជំទាវ អគ្គនាយក អគ្គនាយករង អភិបាល អភិបាលរងខេត្ត និង ភ្ញៀវកិត្តិយសជាតិ និងអន្តរជាតិ ជាទីគោរពរាប់អាន

នៅក្នុងកម្មវិធីដ៏វិសេសវិសាលនេះ ក្នុងនាមក្រុមការងាររៀបចំកិច្ចប្រជុំ និងក្នុងនាម

**អគ្គលេខាធិការដ្ឋានគណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស** នាងខ្ញុំសូមគោរពថ្លែងអំណរគុណ ចំពោះវត្តមានដ៏ឧត្តុង្គឧត្តម របស់សម្តេចក្រឡាហោម ស ខេង ឧបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ ប្រធានគណៈកម្មាធិការជាតិ ប្រយុទ្ធប្រឆាំងអំពើជួញដូរមនុស្ស ឯកឧត្តម លោកជំទាវ ជារដ្ឋមន្រ្តី រដ្ឋលេខាធិការ អនុរដ្ឋលេខាធិការ ឯកឧត្តម នាយឧត្តមសេនីយ៍ អគ្គស្នងការនគរបាលជាតិ ឯកឧត្តមលោកជំទាវ ជាគណៈប្រតិភូជាន់ខ្ពស់ នៃសហភាពមីយ៉ាន់ម៉ា សាធារណរដ្ឋប្រជាមានិតឡាវ និងព្រះរាជាណាចក្រកម្ពុជា តំណាងស្ថានទូត មន្រ្តីជាន់ខ្ពស់ថ្នាក់ជាតិ និងខេត្តទាំងប្រាំ ភ្ញៀវកិត្តិយសជាតិ និងអន្តរជាតិ ដែលបានលះបង់ពេលវេលាដ៏មានតម្លៃ ចូលរួមក្នុងកិច្ចប្រជុំដ៏មានសារៈសំខាន់នេះ លើទឹកដីដ៏សក្តិសិទ្ធិ នៃអតីតមហានគរកម្ពុជា ។ សូមគុណបុណ្យព្រះរតនត្រ័យ បារមី និងវត្ថុសក្តិសិទ្ធិ បុព្វបុរសនៃមហានគរ ជួយបីបាច់រក្សា ឯកឧត្តម លោកជំទាវ លោក លោកស្រី​សូមជួបប្រទះតែសេចក្តីសុខ សេចក្តីចម្រើន និងជោគជ័យគ្រប់ភារកិច្ច ។

នេះជាលើកទី២ហើយ ដែលគណៈប្រតិភូនៃប្រទេសយើងទាំងបី បានជួបជុំគ្នា ដើម្បីពិភាក្សារកដំណោះស្រាយបញ្ហាប្រឈមរបស់ប្រជាពលរដ្ឋយើង ដែលបាននិងកំពុង ធ្វើទេសន្តរប្រវេសន៍ការងារ នៅក្រៅប្រទេស ជាពិសេស ក្នុងប្រទេសថៃ ។ កាលពីថ្ងៃទី ២៤ និង២៥ ខែឧសភា ឆ្នាំ២០១៨ ឆ្នាំកន្លងទៅ យើងក៏បានជួបជុំគ្នា នៅទីនេះដែរ ជាកិច្ចប្រជុំលើកទី១ តែគ្រាន់តែជាការចាប់ផ្តើម មិនទាន់មានលទ្ធផលជាផ្លែផ្កានៅឡើយ។

ដូច្នេះ ក្នុងកិច្ចប្រជុំលើកទី២ ថ្នាក់មន្រ្តីជាន់ខ្ពស់កម្រឹតបច្ចេកទេសនេះ យើងនឹងពិភាក្សា ដោយបើកចំហរជាលក្ខណៈមិត្តភាព ដើម្បីរកឲ្យឃើញនូវបញ្ហាដែលជាអាទិភាព បទពិសោធន៍ក្នុងការដោះស្រាយ និងគំនិតផ្តួចផ្តើមក្នុងការធ្វើឲ្យប្រសើរឡើងនូវកិច្ចការពារសុវត្ថិភាព ព្រមទាំងសិទ្ធិ និងផលប្រយោជន៍របស់ពលករ និងប្រទេសជាតិផងដែរ ។

គោលបំណងសំខាន់នៃកិច្ចប្រជុំនេះ គឺ៖

ទី១. ស្វែងយល់អំពីស្ថានភាព និងទំនោរនៃទេសន្តរប្រវេសន៍បច្ចុប្បន្ន ដើម្បីរិះរកវិធានការ ក្នុងការលុបបំបាត់ការធ្វើទេសន្តរប្រវេសន៍មិនប្រក្រតី ការជួញដូរមនុស្ស​ និងរាល់ទម្រង់នៃអំពើកេងប្រវ័ញ្ចក្នុងវដ្តនៃទេសន្តរប្រវេសន៍ និងលើកម្ពស់ ទេសន្តរប្រវេសន៍ដោយសុវត្ថិភាព រៀបរយ និងស្របច្បាប់ ។

ទី២. កំណត់រកបញ្ហារួម និងផ្លាស់ប្តូរ មេរៀនបទពិសោធន៍ល្អៗ ក្នុងការដោះស្រាយបញ្ហាទាំងនោះ តាមរយៈការពង្រឹងកិច្ចសហការក្នុងការឆ្លើយតបទៅនឹងការងារបង្ការទប់ស្កាត់ ការអនុវត្តច្បាប់ និងកិច្ចការពារជនរងគ្រោះ នៅក្នុងប្រទេសរៀងៗខ្លួន ក៏ដូចជាក្នុងប្រទេសគោលដៅ ។

កន្លងមក ពលករពីប្រទេសទាំងបី កម្ពុជា ឡាវ ភូមា ត្រូវបានចាត់ទុកថា ជាពលករដែលគ្មានជំនាញ ឬមានជំនាញទាប (គឺជាកម្មករ និងជាអ្នកបម្រើ) ។ ម្យ៉ាងទៀត អាស្រ័យដោយេព្រំដែននៃប្រទេសយើងទាំងបីជាមួយប្រទេសថៃ ជាប់គ្នា និងមានប្រវត្តិសាស្រ្តទាក់​ទងគ្នារវាងប្រជាពលរដ្ឋដែលជាប់ភូមិផងរបងជាមួយ ធ្វើឲ្យការគ្រប់គ្រងលំហូរនៃទេសន្តរប្រវេសន៍មិនប្រក្រតីឆ្លងកាត់ព្រំដែន នៅតែបន្តកើតមាន ដែលជាហេតុធ្វើឲ្យពលករជាច្រើនប្រឈមនឹងហានិភ័យ និងភាពរងគ្រោះដោយអំពើជួញដូរ និងការកេងប្រវ័ញ្ចគ្រប់រូបភាពពីជនខិលខូចដែលឆ្លៀតឱកាសកេងប្រវ័ញ្ចផលប្រយោជន៍ ហើយទន្ទឹមនឹងនោះ យើងក៏មិនអាចប៉ាន់ប្រមាណបានពីផលប្រយោជន៍ និងទំហំនៃផលប៉ះពាល់ជាក់លាក់បាន ។

បន្ទាប់ពីកិច្ចប្រជុំនេះ យើងនឹងរៀបចំជាកំណត់ហេតុរួមមួយ (Minutes of the Meeting) ដែលត្រូវចុះហត្ថលេខារួមគ្នា ដោយដាក់ចេញនូវអនុសាសន៍ជាសំណើសំខាន់ៗ ចំពោះរដ្ឋាភិបាលនៃប្រទេសទាំងបី ក្នុងការផ្តួចផ្តើមជាដំណោះស្រាយរួមគ្នា និងសម្រាប់ការពិភាក្សាជាមួយប្រទេសថៃ ដែលជាប្រទេសគោលដៅ ដើម្បីលើកកម្ពស់ កិច្ចការពារពលករទេសន្តរប្រវេសន៍ឲ្យមានសុវត្ថិភាព និងទទួលបានផលប្រយោជន៍ដោយស្របច្បាប់ ព្រមទាំងការចែករំលែកប្រកបដោយសមធម៌ នូវការទទួលខុសត្រូវ លើការដោះស្រាយភាពប្រឈម និងផលប្រយោជន៍ រវាង និយោជក និងនិយោជិក និងរវាងប្រទេសបញ្ជូន និងប្រទេសទទួល ។

ជាទីបញ្ចប់នេះ ខ្ញុំសូមគោរពថ្លែងអំណរគុណជូនចំពោះសម្តេចក្រឡាហោម ប្រធានគណៈកម្មាធិការជាតិ ប្រយុទ្ធប្រឆាំងអំពើជួញដូរមនុស្សគណៈប្រតិភូនៃប្រទេសទាំងបី កម្ពុជា ឡាវ ភូមា ឯកឧត្តម លោកជំទាវ លោក លោកស្រី ភ្ញៀវជាតិ អន្តរជាតិ និងសូមគោរពជូន​ពរ ដល់អង្គសិក្ខាសាលា​សូមទទួលបានជោគជ័យ តាមការរំពឹងទុកនិងសូមឲ្យការស្នាក់នៅ និងការធ្វើដំណើរ សូមប្រកបដោយសុវត្ថិភាព និងសប្បាយរីករាយ និងសូមប្រកប​ដោយជោគជ័យ គ្រប់ប្រការ ។

សូមគោរពថ្លែងអំណរគុណ

និង សូមអរគុណ